Diari Oficial de la Generalitat Valenciana


Sumari del DOGV 5214, del 08-03-2006 (2006/2440)

ORDE de 17 de febrer de 2006, de la Conselleria de Benestar Social, per la qual es regulen i es convoquen ajudes destinades a la realització de programes dirigits a la integració social dels immigrants per a l'exercici 2006.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5214

Data del DOGV
:   08-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2440


Data del document
:   17-02-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * política social
    * ajuda pública
    * ajuda social
    * servei social
    * immigració
    * integració social
    * suport econòmic

ORDE de 17 de febrer de 2006, de la Conselleria de Benestar Social, per la qual es regulen i es convoquen ajudes destinades a la realització de programes dirigits a la integració social dels immigrants per a l'exercici 2006. [2006/2440]  
El paper de la Comunitat Valenciana en matèria d'estrangeria està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu, l'esmentada matèria. Per tant, l'actuació autonòmica queda circumscrita a l'exercici de les competències que, dins del respecte a la Constitució, ha assumit estatutàriament, i que incidint de manera indirecta en l'àmbit de l'estrangeria, tenen un marcat caràcter social. Així, l'article 31, apartats 24 i 27 de l'Estatut d'Autonomia de la Comunitat Valenciana atribuïx a la Generalitat la competència exclusiva sobre Assistència Social i Servicis Socials.  
Esta orde de convocatòria d'ajudes va dirigida a la població immigrant, col·lectiu que, junt amb altres, s'ha inclòs en la Secció de Servicis Especialitzats de l'orde anual de Servicis Socials, i que per a este exercici 2006 és objecte d'una orde independent com a conseqüència del Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, que atribuïx a la Direcció General d'Immigració, òrgan directiu d'aquella, la funció de reforçar les polítiques del Consell de la Generalitat en matèria d'integració de la immigració en els àmbits educatiu, laboral, sanitari i de vivenda.  
Finalment, cal destacar que la present convocatòria pretén implicar els agents socials en la gestió i prestació de servicis, a fi de millorar la qualitat de vida d'este col·lectiu, reduir diferències entre ciutadans i, finalment, progressar en el procés d'integració social de la població immigrant al si de la societat valenciana.  
Per tant, en virtut de les facultades conferides per l'esmentat Decret 120/2003, en compliment d'allò que s'ha estipulat en l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i l'article 35 de la Llei 5/1983, de 30 de desembre, del Govern Valencià,  
ORDENE  
Article 1. Objecte  
L'objecte de la present orde és regular i convocar la concessió d'ajudes a entitats sense ànim de lucre de la Comunitat Valenciana, destinades a finançar programes dirigits a la integració social dels immigrants.  
Article 2. Programes objecte de les ajudes.  
Seran objecte d'esta subvenció els programes d'intervenció social integral amb la població immigrant:  
1. Programes d'Informació, de Traducció, d'Assessorament, de Mediació, d'Integració i d'Orientació dels immigrants, especialment quant a sanitat, educació, vivenda i programes socials, laborals i formatius.  
2. Programes d'allotjament i manutenció durant un període de temps limitat.  
Les subvencions seran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de l'entitat, ni l'adquisició de material inventariable.  
En cap cas l'import de la subvenció no podrà superar el cost total de l'activitat que desenrotllarà l'entitat beneficiària.  
Article 3. Entitats beneficiàries  
Podran sol·licitar les ajudes per a l'any 2006, les entitats sense ànim de lucre que tinguen seu social, desenrotllen les seues activitats en la Comunitat Valenciana i, si és el cas, que estiguen legalment constituïdes i inscrites en el Registre General dels Titulars d'Activitats d'Acció Social, i els programes i/o actuacions de les quals es corresponguen amb els determinats en la present convocatòria.  
No podrà obtindre la condició de beneficiari de les ajudes les entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.   
Article 4. Obligacions de les entitats subvencionades  
Són obligacions de les entitats subvencionades les següents:  
1. Realitzar l'activitat que fonamenta la concessió de la subvenció al llarg del 2006.  
2. Acreditar davant de l'entitat concedent la realització de l'activitat, així com el compliment dels requisits i de les condicions que determinen la concessió o el gaudi de l'ajuda.  
3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
4. Comunicar a l'entitat concedent l'obtenció de subvencions o ajudes per a la mateixa finalitat, procedents de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.  
5. Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i amb la Seguretat Social.  
6. No alterar la finalitat de les subvencions i complir les obligacions que establix la legislació vigent per als perceptors de fons públics.  
7. Facilitar la inspecció i el control de la Conselleria de Benestar Social, i en particular de la Direcció General d'Immigració, a fi de conéixer qualsevol aspecte de l'activitat objecte de la subvenció.  
8. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
9. Deixar constància expressa de la condició de programa subvencionat per la Generalitat Valenciana en qualsevol relació amb tercers.  
10. Justificar les ajudes concedides en el termini màxim establit en la present orde i d'acord amb les instruccions que seran dictades a este efecte per la Direcció General d'Immigració.  
11. Els beneficiaris hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, en els termes reglamentàriament establits.  
12. Presentar una memòria justificativa del programa realitzat, que expresse clarament el nombre de beneficiaris atesos, desagregats per sexe, així com l'avaluació dels resultats obtinguts respecte dels objectius plantejats en el dit programa.  
13. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.   
L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i de forma especial amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
Article 5. Publicitat i difusió  
Seran obligacions de les entitats beneficiàries de les ajudes regulades en la present orde:  
1. Donar a conéixer de manera inequívoca que es tracta d'una acció subvencionada per la Direcció General d'Immigració, de la Conselleria de Benestar Social.  
2. Incorporar en tot el material imprés que es derive de les activitats objecte de la present orde els logotips de la Generalitat Valenciana.   
Article 6. Prioritats i criteris objectius de valoració  
Les prioritats i criteris objectius que caldrà tindre en compte a l'hora de concedir la subvenció seran els següents:  
1. Documentació completa i correcta, a la qual es referix l'article 7 d'esta orde en la data d'entrada de la sol·licitud en el registre: 1 punt.  
2. Justificació del 100% de la subvenció concedida en l'exercici anterior: 1 punt  
3. Continuïtat dels programes i/o activitats objecte de la subvenció: 2 punts  
4. Nombre de beneficiaris previst en relació amb l'àmbit territorial que regula l'entitat sol·licitant i/o el programa:  
. Més de 100: 3 punts  
. Entre 50 i 100: 2 punts  
. Menys de 50: 1 punt  
5. Programes d'acollida bàsica, allotjament i manutenció integral a immigrants en situació de vulnerabilitat: 4 punts.  
6. Programes d'informació, d'assessorament, de mediació, d'integració i d'orientació dels immigrants: 1 punt.  
Article 7. Documentació que hauran d'aportar les entitats sol·licitants.  
La sol·licitud, en dos exemplars, segons el model que figura en l'annex I, haurà d'estar degudament formalitzada i subscrita per qui detenta la representació de l'entitat, havent de coincidir el nom de l'entitat amb què figure en el CIF i estar acompanyada de la documentació següent:   
1. Programa per al qual se sol·licita la subvenció, segons la fitxa descriptiva de l'annex II.  
2. Projecte que permeta ampliar la informació reflectida en la fitxa descriptiva, en què es faça constar:  
. L'àmbit territorial del projecte i dels seus objectius.  
. El nombre dels beneficiaris del projecte.  
. Els professionals amb què compta l'entitat per a la seua realització  
. El pressupost del programa, desglossat per conceptes.  
3. Fotocòpia del CIF de l'entitat sol·licitant per a la seua compulsa.  
4. Fitxa de manteniment de tercers, segons el model de l'annex III, en la qual es farà constar el número de compte i el seu titular, que haurà de coincidir amb les dades del sol·licitant de la subvenció. (annex I).  
Este document el presentaran només les entitats que hagen canviat de número de compte o d'entitat bancària respecte a l'exercici de l'any anterior o que sol·liciten per primera vegada.  
5. Fotocòpia de la inscripció en el registre d'entitats corresponent.  
Si la sol·licitud no reunira els requisits exigits, o no s'adjunta la documentació que d'acord amb esta orde resulta exigible, es requerirà l'entitat perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistida en la seua petició, amb resolució prèvia que haurà de ser dictada en els termes que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Article 8. Lloc de presentació  
1. Les sol·licituds d'ajuda previstes en esta orde de convocatòria, es presentaran, junt amb la documentació requerida, en la direcció territorial de la Conselleria de Benestar Social de la província on es pretenga prestar el servici per al qual se sol·licita la subvenció.   
2. Tot això, sense perjuí del que disposa l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Termini de presentació  
El termini de presentació serà d'un mes comptador a partir de l'endemà de la publicació d'esta orde en el Diari Oficial de la Generalitat Valenciana. Si en el mes de venciment no haguera dia equivalent a aquell en què comença el còmput, s'entendrà que el termini expira l'últim dia del mes, i quan l'últim dia de termini siga inhàbil, s'entendrà prorrogat al primer dia hàbil següent, tot això de conformitat amb el que disposa l'article 48 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Article 10. Comissió d'avaluació  
Per a la selecció dels programes que caldrà subvencionar es constituirà una comissió d'avaluació composta per:  
. Qui detente la direcció de l'àrea de la Direcció General d'Immigració o persona en qui delegue.  
. Qui detente la direcció de Servici d'Acció Social de les direccions territorials de Benestar Social o persona en qui deleguen  
. Un/a tècnic de la Direcció General d'Immigració, que actuarà com a secretari/a de la comissió, amb veu i vot.  
El procediment de concessió de la subvenció serà el de concurrència competitiva, en aplicació dels criteris que s'indiquen en l'article 6 de la present orde.  
Article 11.Tramitació i resolució dels expedients   
Rebudes les sol·licituds, les direccions territorials de Benestar Social les verificaran, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.  
La comissió d'avaluació establida en l'article 10 de la present orde, elevarà proposta motivada de resolució a la directora general d'Immigració, qui serà competent per a resoldre per delegació en virtut de la Resolució de 30 de gener del 2001, de la consellera de Benestar Social, sobre delegació de l'exercici de competències en determinats òrgans de la Conselleria de Benestar Social (DOGV núm. 3.936, de 09.02.2001), atenent-hi als criteris de valoració de l'article 6.  
La comissió d'avaluació elaborarà una proposta de resolució en un període màxim de dos mesos, comptadors des de l'endemà del termini de finalització per a la presentació de sol·licituds, i l'elevarà a la directora general d'Immigració per a la seua resolució, sent el termini màxim per a resoldre i notificar de tres mesos.  
Les sol·licituds sobre les quals no haja recaigut una resolució i notificació expressa en el termini assenyalat en l'apartat anterior s'entendran desestimades.  
La resolució de concessió de les ajudes indicarà expressament el programa subvencionat, amb indicació de la quantia.  
Transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Article 12. Recursos  
Les resolucions, expresses o presumptes, dictades pels òrgans competents de la Conselleria de Benestar Social esgoten la via administrativa, i en la seua contra, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'hi podrà interposar potestativament, recurs de reposició davant del mateix òrgan que les ha dictades en el termini d'un mes, si l'acte fóra exprés, comptador des de l'endemà de la seua notificació, i de tres mesos si no ho fóra, comptats a partir de l'endemà d'aquell en què es produïsca l'acte presumpte, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, o de sis mesos si l'acte fóra presumpte, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.  
Article 13. Dotació econòmica  
Les ajudes atorgades en aplicació de la present orde comptaran amb una dotació màxima de 589.680 euros, que serà abonada a càrrec de l'aplicació pressupostària 77.31.54.8215.914.13.3, línia de subvenció T6377000, del Pressupost de la Generalitat Valenciana per a l'any 2006.   
Article 14. Justificació i pagament de les subvencions  
Segons establix la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006 (DOGV núm. 5.166, de 30.12.2005), en l'article 32.1 c) 2a, les transferències es lliuraran de la manera següent:  
a) Es lliurarà immediatament, una vegada concedida, fins al 60% del seu import.  
b) El 40% restant es lliurarà després de l'aportació i comprovació de la documentació justificativa de l'efectiva i correcta aplicació de l'import inicialment anticipat.  
En tot cas, les persones que resulten beneficiàries de les transferències corrents arreplegades en els apartats anteriors, durant el mes de gener de l'exercici següent, hauran de justificar la totalitat del gasto anual objecte de la subvenció, moment a partir del qual es procedirà a la seua liquidació, de la qual podrà derivar-se una regularització, que implicarà l'exigència de reintegrament dels imports percebuts, en cas que la justificació fóra insuficient.  
No obstant això i respectant els límits establits en l'art. 47 bis del Text Refós de la Llei d'Hisenda Pública de la Generalitat Valenciana, la resolució de concessió d'ajudes concretarà els percentatges que caldrà aplicar en cada un dels lliuraments.  
En el cas de bestretes de pagament i d'acord amb l'apartat 3, A), b), paràgraf segon de l'art. 47 bis del Text Refós de la Llei d'Hisenda Pública de la Generalitat Valenciana, no s'exigirà al beneficiari la constitució de garantia per les esmentades bestretes en ser els beneficiaris entitats sense ànim de lucre i tindre com a objecte l'ajuda o subvenció el finançament de programes i/o activitats de servicis socials, sempre que l'import d'estes no excedisca de 90.151,81 euros en el cas de finançar un sol programa, de 150.253,03 euros en el cas de finançar dos programes o de 210.354,24 euros en el cas de tres o més programes d'actuació.   
S'entenen per bestretes de pagament les quantitats lliurades al beneficiari abans de la justificació del gasto. Quan se superen estos imports caldrà constituir garanties per bestreta d'acord amb el que establix l'art. 47 bis-2 de la dita norma i podran constituir-se per mitjà de pòlisses d'assegurament a càrrec de qualsevol entitat oficialment reconeguda en la quantia i forma que establix el títol II, capítol III del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, el títol II capítol III del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques i l'Orde de 14 de febrer de 1986, de la Conselleria d'Economia i Hisenda, i es procedirà al seu depòsit en els servicis territorials de la Conselleria d'Economia, Hisenda i Ocupació de la província corresponent.  
Els gastos que calga justificar en les subvencions hauran de ser, com a mínim, iguals al gasto total estimat dels programes objecte de subvenció, i es correspondran sempre amb els continguts dels esmentats programes, no sent admissibles gastos d'actuacions que no estiguen específicament previstos en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.  
En cap cas l'import de la subvenció no podrà ser de tal quantia que, com a conseqüència de la percepció d'altres ajudes d'administracions públiques, o d'entitats públiques o privades, o programa, o de qualsevol altra causa, se supere el cost de l'activitat que desenrotlle el beneficiari. En el cas que l'import de la subvenció supere el cost de l'activitat exercida, l'administració procedirà al reintegrament de l'excés i a l'exigència de l'interés de demora des del moment del pagament de la subvenció.  
Excepcionalment, la Direcció General d'Immigració, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.  
El termini per a la justificació de les subvencions finalitzarà el 15 de gener del 2007, per mitjà de la presentació de la documentació acreditativa dels gastos realitzats per al compliment de l'activitat subvencionada.  
Si hi haguera professionals col·laborant en els programes en virtut de contractes de prestació de servicis, caldrà aportar les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent. Les factures acreditatives del gasto realitzat hauran de reunir els requisits arreplegats en el Reial Decret 1.496/2003, de 28 de novembre, que aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre del 2003).  
Així mateix, caldrà presentar la memòria descriptiva de l'execució dels programes subvencionats on s'incloga el nombre dels beneficiaris del programa desagregats per sexe, les actuacions realitzades, el grau de compliment de l'objectiu proposat, els materials emprats i totes les altres dades que es considere de rellevància.  
Article 15. Desistiment sense efecte o minoració de l'import de la subvenció i exigència de reintegraments d'imports indegudament percebuts.  
Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i exigència dels interessos de demora des del moment del pagament de la subvenció en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària.  
El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució, serà de tres mesos des del moment en què s'incoe l'expedient de revocació o minoració, i si és el cas, el de reintegrament.  
Les quantitats que calga reintegrar tindran consideració d'ingrés de dret públic, a l'efecte del procediment aplicable per a la cobrança.  
Disposició addicional primera  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana, especialment en matèria pressupostària.  
Disposició addicional segona.  
S'autoritza la directora general d'Immigració a dictar totes les instruccions que calga en desplegament de la present orde.  
Disposició addicional tercera.  
La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els titulars d'estos els qui en respondran amb caràcter exclusiu.  
Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.  
Disposició final primera  
La present Orde entrarà en vigor l'endemà de la seua publicació en el Diari Oficial de la Generalitat Valenciana.  
Disposició final segona  
Contra les bases de la present convocatòria, s'hi podrà interposar potestativament recurs de reposició davant del mateix òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.   
València, 17 de febrer de 2006   
La consellera de Benestar Social  
ALICIA DE MIGUEL GARCÍA